FI Euroopan unionin virallinen lehti CE 88/509

(2004/C 88 E/0521)

KIRJALLINEN KYSYMYS E-0539/04

esittäjä(t): Ilda Figueiredo (GUE/NGL) komissiolle

(24. helmikuuta 2004)

Aihe: Rakennerahastojen täytäntöönpano Portugalissa

Voiko komissio ilmoittaa, monenko ja minkä Portugalissa vielä meneillään olevan yhteisön kolmannen tukikehyksen mukaisen erityisohjelman täytäntöönpanon aste on alle 30 prosenttia? Minkä ohjelmien maksut ovat alle 15 prosenttia kokonaismäärärahoista?

Voiko komissio myös ilmoittaa, minkä jo päättyneiden ohjelmien määrärahoja se on vaatinut palautettavaksi tai mitä ohjelmia koskevia määrärahoja se on kieltäytynyt maksamasta kokonaisuudessaan? Mitkä ovat syyt tällaiseen kantaan?

Mitä Portugalia koskevia rakennerahastojen määrärahoja ja ohjelmia on koskenut sääntö N+2 vuoden 2003 lopussa? Miten suuri on Portugalia koskevien rakennerahastojen ohjelmien ohjelmakohtainen kokonaismääräraha, joita on tähän mennessä koskenut sääntö N+2?

Franz Fischlerin komission puolesta antama vastaus

(30. huhtikuuta 2004)

Rakennerahastoja toteutetaan Portugalissa yleisesti ottaen tyydyttävästi ottaen huomioon erityisesti vuonna 2003 toteutetut toimet lähestulkoon kaikkien kauden 1994—1999 ohjelmien päättämiseksi.

Kolmanteen yhteisön tukikehykseen (YTK) sisältyvien toimenpideohjelmien (TO) toteuttaminen on vielä kesken, sillä ne kattavat koko ohjelmakauden 2000—2006. Tästä syystä yhtään tukitoimea ei ole vielä saatu päätökseen.

Kauden 2000—2004 määrärahoista suoritettujen maksujen perusteella YTK:n toteutumisaste oli helmikuun lopussa 64 prosenttia jakautuen seuraavasti: Euroopan aluekehitysrahasto (EAKR) 63 prosenttia, Euroopan sosiaalirahasto (ESR) 75 prosenttia, Euroopan maatalouden ohjaus- ja tukirahasto (EMOTR) 49 prosenttia ja kalatalouden ohjauksen rahoitusväline (KOR) 60 prosenttia.

Yhdenkään EAKR:sta, ESR:sta ja EMOTR:sta rahoitetun ohjelman toteutumisaste ei ole tähän mennessä ollut alle 30 prosenttia. KOR:sta rahoitetun kahden ohjelman toteutumisaste on alle 30 prosenttia (Alentejoa ja Centroa koskevat toimenpideohjelmat). Yhdenkään ohjelman toteutumisaste ei ole alle 15 prosenttia.

Portugalin viranomaisille äskettäin toimitettujen arvioiden mukaan n+2 -sääntöä sovelletaan vuonna 2003 ainoastaan elinkeinoelämää koskevaan ohjelmaan (ESR, 2 009 015,59 euroa) ja teknisen avun ohjelmaan (EAKR, 2 634 957,55 euroa, ja ESR, 901 971 euroa). Ennen vuotta 2003 n+2 -sääntöä on sovellettu Portugalin osalta ainoastaan terveyttä koskevaan toimenpideohjelmaan (ESR, 1 069 113,50 euroa). Alueohjelmiin kuuluviin KOR:n toimenpiteisiin sovelletaan poikkeusta, koska kalastusalaa koskevat tukijärjestelmät hyväksyttiin niin myöhäisessä vaiheessa.

Kaudella 1994—1999 toteutettiin 50:tä päätökseen saatettavaa ohjelmaa. Ohjelmien päättämisen yhteydessä komission on monesti mukautettava jäsenvaltion pyytämiä maksuja erilaisten parametrien perusteella (esim. kansallisten ja yhteisön valvontaviranomaisten tekemät tarkastukset). Useisiin ohjelmiin on sovellettu vähennyksiä, joskin marginaalisia myönnettyyn rahoitusosuuteen verrattuna. Loppumaksu-pyynnön tarkastelu on vielä kesken seuraavien ohjelmien osalta: ”Terveys ja yhteiskuntaan sopeutuminen”, ”Bases do Conhecimento e Inovação” (tietämyksen ja innovaation perusteet), ”Infraestruturas de Apoio ao Desenvolvimento” (infrastruktuurien kehittäminen), ”Modernização do Tecido Económico” (elinkeinoelämän nykyaikaistaminen), ”Alentejo” ja ”IMIT”. Joidenkin mainittujen ohjelmien osalta komissio on kuitenkin suorittanut ensimmäisen maksuerän, joka kattaa osan loppumaksusta. Komissio ei ole toistaiseksi perinyt takaisin jo maksettuja summia.